CELEX: 32018D0599
Language: da
Date: 2018-04-16 00:00:00
Title: Rådets afgørelse (EU) 2018/599 af 16. april 2018 om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden

20.4.2018   
            
            
               DA
            
            
               Den Europæiske Unions Tidende
            
            
               L 101/1
            
         RÅDETS AFGØRELSE (EU) 2018/599
   af 16. april 2018
   om ændring af beslutning 2003/76/EF om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til protokol nr. 37, om de finansielle konsekvenser af udløbet af EKSF-traktaten og om Kul- og Stålforskningsfonden, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, særlig artikel 2, første afsnit,
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1),
   efter en særlig lovgivningsprocedure, og
   ud fra følgende betragtninger:
   
               (1)
            
            
               Traktaten om oprettelse af Det Europæiske Kul- og Stålfællesskab udløb den 23. juli 2002, jf. nævnte traktats artikel 97. Alle Det Europæiske Kul- og Stålfællesskabs (EKSF's) aktiver og passiver blev overført til Unionen den 24. juli 2002.
            
         
               (2)
            
            
               Protokol nr. 37 (bemærker ønsket om at anvende midlerne fra EKSF til forskning inden for sektorer knyttet til kul- og stålindustrien og det heraf følgende behov for at fastlægge en række særlige regler herom. Artikel 1, stk. 1, i protokol nr. 37 fastslår, at nettoværdien af aktiverne og passiverne, som de fremgår af EKSF's balance pr. 23. juli 2002, skal betragtes som aktiver bestemt til forskning inden for sektorer knyttet til kul- og stålindustrien og benævnes »EKSF under afvikling«. Når afviklingen er afsluttet, benævnes de »Kul- og Stålforskningsfondens aktiver«.
            
         
               (3)
            
            
               Protokol nr. 37 fastlægger også, at provenuet af disse aktiver, som benævnes »Kul- og Stålforskningsfonden«, udelukkende må anvendes til forskning inden for sektorer knyttet til kul- og stålindustrien og uden for rammeprogrammet for forskning i overensstemmelse med bestemmelserne i protokol nr. 37 og i retsakter vedtaget på grundlag deraf.
            
         
               (4)
            
            
               Rådet vedtog den 1. februar 2003 beslutning 2003/76/EF (2), som opstiller regler for gennemførelse af protokol nr. 37.
            
         
               (5)
            
            
               I betragtning af de seneste års lave renter på kapitalmarkederne, som har medført et ekstraordinære fald i indtægterne fra aktiverne i EKSF under afvikling, der er bestemt til forskning inden for sektorer med tilknytning til kul- og stålindustrien, er det nødvendigt at revidere bestemmelserne om annullering af forpligtelser indgået inden for rammerne af Kul- og Stålforskningsfondens forskningsprogram (»programmet«) for at stille beløb, der svarer til en sådan annullering, til rådighed for forskningsprogrammet. Desuden bør også de beløb, som svarer til annulleringer af forpligtelser, der har fundet sted siden den 24. juli 2002, stilles til rådighed for Kul- og Stålforskningsfonden.
            
         
               (6)
            
            
               Af samme grund er det også nødvendigt at revidere reglerne om inddrivelser inden for rammerne af programmet for at fremføre disse til programmet i henhold til de relevante bestemmelser om formålsbestemte indtægter i Europa-Parlamentets og Rådets forordning (EU, Euratom) nr. 966/2012 (3).
            
         
               (7)
            
            
               Beslutning 2003/76/EF bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   I beslutning 2003/76/EF foretages følgende ændringer:
   
               1)
            
            
               Artikel 4, stk. 4 og 5, affattes således:
               »4.   Uudnyttede indtægter og disponible bevillinger for disse indtægter pr. 31. december samt inddrivelser fremføres automatisk til det følgende år. Disse bevillinger kan ikke overføres til andre budgetposter.
               5.   De budgetbevillinger, der svarer til annulleringer af forpligtelser, bortfalder systematisk ved udgangen af hvert regnskabsår. De hensættelser til forpligtelser, der frigøres som følge af disse annulleringer, stilles til rådighed for Kul- og Stålforskningsfonden.«
            
         
               2)
            
            
               Følgende artikel indsættes:
               »Artikel 4a
               Det beløb, som svarer til de annulleringer af forpligtelser, der siden den 24. juli 2002 er indgået i henhold til artikel 4, stk. 5, stilles til rådighed for Kul- og Stålforskningsfonden den 10. maj 2018.«
            
         Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   Artikel 3
   Denne afgørelse er rettet til medlemsstaterne.
   
      Udfærdiget i Luxembourg, den 16. april 2018.
      
         
            På Rådets vegne
         
         R. PORODZANOV
         
            Formand
         
      
   
   
      (1)  Godkendelse af 13.3.2018 (endnu ikke offentliggjort i EUT).
   
      (2)  Rådets afgørelse 2003/76/EF af 1. februar 2003 om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske Fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden (EUT L 29 af 5.2.2003, s. 22).
   
      (3)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).